Ford lancerer elektrisk Puma Gen-E

Amerikanske Ford har i dag løftet sløret for den længe ventede elektriske udgave af Ford Puma, der har fået navnet Gen-E. En forholdsvis kort rækkevidde på 376 kilometer kompenseres med hurtig opladning. Efter 10 minutter ved en 100 kW hurtiglader har du 124 kilometer på “tanken”.

Pumaen tilhører den nye generation af mindre elbiler. Det er kompakt crossover der kommer til at konkurrere mod blandt andet Kia EV3 og Volvo EX30.

Den 4,21 m lange bil er udstyret med en elmotor, der leverer 168 hestekræfter. Den accelererer fra 0 – 100 km/t på 8 sekunder. Med Puma Gen-E bliver det desuden muligt at trække en trailer på op til 750 kilo, noget som man ikke ser hos mange elbiler i denne klasse.

I kabinen får du digital instrumentering på 12,8 tommer og en 12 tommer centralt placeret touchskærm med Fords seneste generation SYNC4 infotainmentsystem. Den leverer blandt andet cloud-baseret navigation, der giver dig de seneste opdateringer om trafiksituationen, hvor end du befinder dig.

Et kig indenfor i kabinen med de to skærme.

Systemet har også en trådløs forbindelse til Apple CarPlay og Android Auto – hvor apps og informationer synkroniseres mellem smartphonen og bilen uden brug af kabler.

Ford Puma E-Gen kommer i to udstyrsvarianter, Select og Premium. I Select får du blandt andet 17-tommer alufælge, Fuld LED-forlygter med automatisk fjernlys, flerfarvet kabinebelysning, eksklusivt materiale i døre og instrumentpanel, 12-tommer touchskærm med SYNC4, 6 højtalere, bakkamera og flere avancerede førerassistent-teknologier såsom fartpilot, vognbaneadvarsel og hastighedsskiltgenkendelse.

I topudstyrsversionen Premium får du blandt andet 18-tommer aluminiumsfælge, B&O Premium audiosystem med 10 højttalere, sædeindtræk i kunstlæder/-ruskind og adaptive LED Matrix-forlygter med automatisk blændfrit fjernlys.

Priserne på den nye Ford Puma Gen-E er endnu ikke færdigforhandlede, men forventes klar i løbet af december. Der er dog allerede åbnet op for bestillinger. Et bud på en pris, baseret på de direkte konkurrenter, er en startpris på lige omkring 270.000 kroner.

Puma E-Gen er Fords fjerde elbil efter Mustang Mach-E, Explorer og Capri. Sidstnævnte blev vist frem så sent som i juli måned.

Masser af plads

En af de ting, Ford gerne fremhæver ved den nye Puma, er bagagepladsen, der nærmer sig SUV kapacitet.  Lastet til toppen af ryglænet med alle fem sæder i brug er bagagerummet på hele 523 liter. Lastet til tag rummer bagagerummet 574 liter.

Bagagerummet er udstyret med en såkaldt Gigabox. Det betyder, at du kan tage højere genstande med dig end i et almindeligt bagagerum. Gigabox’en har også afløb og er vaskbar. Er dine vandrestøvler mudrede, kan de efterlades her og rengøres, når det passer ind.

Bagagerummet er udstyret med en såkaldt Gigabox.

Sidst, men ikke mindst, har Puma Gen-E også en Frunk foran på 43 liter.

Ford Puma E-Gen | Select | Premium
Batteri | 43 kWh NMC | 43 kWh NMC
Rækkevidde | 376 km | 364 km
Motor | 168 hk | 168 hk
Moment | 290 Nm | 290 Nm
Opladning (AC/DC) | 11 kW / 100 kW | 11 kW / 100 kW
Forbrug | 13,1 kWh/100km | 13,1/14,5 kWh/100km
Træk | 750 kilo | 750 kilo

Produktionsstart for den nye elektriske Ford Puma er i slutningen af januar 2025, og de første biler forventes at være at finde hos de danske Ford forhandlere i marts 2025.

Ford lancerer elektrisk Puma Gen-E